玩具

玩具即係可以攞嚟玩嘅物品，亦都有啲玩具會有教育用途。

生產
玩具可以係由人特登設計嚟俾人玩嘅，例如公仔、扭計骰‎、滑板同積木等嘅物品都係由人專登設計嚟做玩具嘅；另一方面，一件玩具可以本身有第啲用途，但玩嗰個人發揮自己嘅想像力，用件嘢嚟玩，例如紙本身可以用嚟寫嘢畫嘢，又成日俾人攞嚟摺成飛機玩。特登整嚟玩嘅玩具呢家嘢歷史悠久，可以追溯到去公元前 3,000 年嘅印度河文明，而到咗今日，玩具經已係人類最重要嘅文化產物之一，有好多人甚至會攞玩具嚟收藏。

喺廿一世紀初嘅人類社會，玩具生產係一個大產業，喺 2020 年，淨係美國嘅玩具市場估計經已值成 255 億美元咁多。玩具設計係一門高度技術化嘅領域，做呢行嘅人需要具備工程學同細路心理學等領域嘅知識，能夠設計出細路仔會鍾意之餘又能夠有效率噉量產嘅玩具。

文

嘢玩
香港部分人通過對「買嘢玩」等謂+賓+補語語法結構進行「重新分析」得到「嘢玩」作為「玩具」嘅同義詞，但係同「嘢食」、「嘢飲」唔同，爾種用法未得到廣泛接受。爾種「重新分析」喺中文發展史上好常見。

玩具
「玩具」早喺後漢就有，同家下「飾物」一詞相約，古人用「衣服玩具」 或「衣裝玩具」。之後呢個詞用喺北方中文道，原意同家下嘅為細路而設，為玩而玩嘅嘢唔同。

聰明玩具

聰明玩具泛指內置微型電腦而能夠展現一定程度嘅人工智能嘅玩具，所以一件聰明玩具有可能按照玩緊佢嗰個細路嘅行為嚟調整自己，並且令個細路玩得更加過癮，簡單例子有曉做自然語言處理同細路講嘢嘅公仔。可以睇吓 Furby。

動物學研究
「攞有第啲用途嘅物品做玩具」呢種行為喺人以外嘅動物身上都有觀察得到。動物學家試過觀察由人養嘅年幼黑猩猩，發現年幼黑猩猩有類似人類細路噉嘅行為：佢哋發現年幼嘅黑猩猩乸好興執起環境入面嘅樹枝，然後佢哋會將啲樹枝攞嚟做抱等嘅動作－好似當正啲樹枝係一個臊孲子噉；同時佢哋亦發現，成年嘅黑猩猩乸好少可會噉樣玩，而做咗阿媽嘅黑猩猩乸完全冇噉樣嘅行為。年幼黑猩猩乸嘅呢種行為俾人話好似人類細路攞公仔嚟玩嗰陣嘅行為噉。

遊戲
 馬騮搶球
 迴旋陀螺
 呼拉圈
 彈珠
 拼圖
 沙包 (玩具)
 玩具反斗城
 積木
 竹蜻蜓
 紙飛機
 萬花筒
 陀螺
 香港玩具